Glavni namen projekta je razvoj intuitivne in do uporabnika prijazne mobilne aplikacije, ki bo pomagala spreminjati vozne navade, spodbujala eko-vožnjo in prispevala k zmanjšanju izpustov toplogrednih plinov. Aplikacija bo inovativna na svetovni ravni, saj bo prva, ki bo upoštevala družbene in kulturne dejavnike, ki na nekem območju vplivajo na načine vožnje. Zaradi cenovne dostopnosti in široke uporabnosti na t.i. pametnih telefonih bo namenjena predvsem uporabnikom na trgih Jugovzhodne Evrope z manjšo kupno močjo (npr. v primerjavi s Srednjo in Zahodno Evropo), s čimer bomo tudi v tej regiji spodbujali eko-vožnjo in prehod v nizkoogljično družbo.

Aplikacija bo zasnovana na podlagi večkrajevne etnografske raziskave, s katero bomo ugotavljali, kateri pristopi za spodbujanje eko-vožnje so najbolj primerni v štirih urbanih središčih Jugovzhodne Evrope, in sicer v Ljubljani, Beogradu, Budimpešti in Istanbulu. To območje smo si za raziskavo izbrali, ker raziskave kažejo, da so vozni parki v regiji precej zastareli, novih pogonskih sistemov (npr. hibridni in električni) je v vozilih malo, malo voznikov pa uporablja tudi telematske rešitve, ki pomagajo pri optimizaciji poti in zmanjšanju izpustov CO2. Poleg tega so vozne navade v regiji specifične in precej drugačne kot v nekaterih drugih predelih Evrope, hkrati pa je regija zelo raznolika, načini vožnje pa se precej razlikujejo med državami in območji Jugovzhodne Evrope.

Etnografsko raziskavo bomo dopolnili s kvantitativnimi meritvami načinov vožnje. S pomočjo telematskih rešitev podjetja CVS Mobile bomo zbirali podatke o voznih navadah v štirih mestih, merili porabo goriva in izračunavali izpuste CO2 ter sledili ključnim elementom načina vožnje (pospeševanje, zaviranje, vožnja v prostem teku itd.) Tako bomo pridobili celovit pregled nad voznimi navadami na izbranih lokacijah in z analizo rezultatov postavili temelje za nadaljnje interdisciplinarne raziskave prometa. Odprli bomo tudi novo polje v antropologiji, ki se je vožnji in prometu doslej malo posvečala, in to kljub pomenu, ki ga ima promet v vsakdanjem življenju posameznika in tudi na nacionalni in mednarodni ravni. Ker do zdaj nismo evidentirali nobene poglobljene primerjalne etnografske študije o prometu oziroma slogih vožnje, bomo skušali s projektom zapolniti to vrzel.

Raziskava bo pomenila izhodišče za razvojne postopke. Izsledki bodo namreč pokazali , katere elemente aplikacije je treba prilagoditi različnim slogom vožnje v Jugovzhodni Evropi in kako naj bo zasnovan uporabniški vmesnik. Tako bomo razvili aplikacijo, katere glavna prednost v primerjavi z drugimi podobnimi tehnologijami bo to, da bo uporabniku pomagala izbrati optimalen motivacijski pristop za spodbujanje eko-vožnje, ki bo temeljil npr. na voznih navadah, prometni infrastrukturi, številu vozil na cesti in drugih družbeno-kulturnih in tehnoloških dejavnikih.

Aplikacija, ki jo bomo razvili za t.i. pametne telefone z operacijskim sistemom Android, bo dostopna in preprosta za uporabo, namenjena pa bo široki ciljni skupini uporabnikov. Posebno pozornost pri njenem razvoju namenjamo varnosti, saj se zavedamo, da je uporaba mobilnega telefona med vožnjo lahko izjemno nevarna. Mobilna aplikacija bo zato zasnovana tako, da bo mobilni telefon v avtomobilu deloval v vlogi pripomočka za spremljanje in spreminjanje voznih navad (podobno kot priljubljene navigacijske naprave), ne pa kot komunikacijska naprava.

Naslednja dva aplikativna rezultata projekta sta skupnost eko-voznikov, ki bo omogočila povezovanje v omrežje oz. eko-skupnost, v kateri bodo uporabniki delili dosežke med sabo in po spletnih družbenih omrežjih (npr. Facebook), ter seznam lokalno-specifičnih nasvetov o eko-vožnji – ti bodo uporabni pri izobraževanju voznikov, pripravi nacionalnih in mednarodnih akcij spodbujanja varne in varčne vožnje itd.

Uspešnost projekta zagotavlja interdisciplinarna ekipa vrhunskih strokovnjakov s kompatibilnimi znanji in bogatimi skupnimi raziskovalnimi in razvojnimi izkušnjami. Raziskovalci z ZRC SAZU se bodo posvetili družbeno-kulturnim dejavnikom, ki jih moramo upoštevati, če želimo zagotoviti ravnotežje v trikotniku med ljudmi, tehnologijami in okoljem. Raziskovalci iz Laboratorija za telekomunikacije Fakultete za elektrotehniko (LTFE), ki deluje v okviru Univerze v Ljubljani, bodo največ pozornosti namenili oblikovanju in testiranju uporabniškega vmesnika in multimodalnih interakcij, pri čemer bodo kot izhodišče uporabili izsledke antropološke raziskave, za razvoj in testiranje aplikacije pa bodo poskrbeli v podjetju CVS Mobile – vodilnem proizvajalcu telematskih rešitev za gospodarska vozila v Jugovzhodni Evropi.